ट्रेन से लेकर विमान तक पैक, बसों का भी किराया बढ़ा
होली के मद्देनजर ट्रेन और विमान में अधिकांश सीटें भर चुकी हैं। विमानों में जो सीटें बची हैं, उनकी कीमत भी ज्यादा है। दूसरी ओर बसों में भी यात्रियों की बढ़ती संख्या को देखते हुए किराया तेजी से बढ़ रहा है।
12 मार्च को होलिका दहन होगा और 13 को होली खेली जाएगी। रविवार और त्योहार की छुट्टी साथ होने के कारण ज्यादातर लोग अपने घर लौटेंगे। इसके कारण यात्रा के सभी साधनों में यात्रियों का बढ़ा हुआ लोड अभी से नजर आने लगा है। इंटरनेशनल ट्रेवल एजेंट एसोसिएशन के सदस्य हेमेंद्र सिंह जादौन ने बताया कि होली के दौरान इंदौर से दिल्ली-मुंबई सहित प्रमुख शहरों के लिए चलने वाली अधिकांश उड़ानों में तेजी से सीटें भरती जा रही हैं। बचीं सीटों पर ज्यादा किराया चुकाना पड़ रहा है।
डेढ़ से दो गुना तक बढ़ाया- इधर होली के समय की बसों की बुकिंग पहले से शुरु हो चुकी थी। बस संचालक बढ़ी हुई यात्री संख्या का लाभ उठाने के लिए टिकट दरें भी बढ़ा चुके हैं। इंदौर से ज्यादातर बसें मुंबई, पुणे, नासिक, औरंगाबाद, कोटा, जयपुर, उदयपुर, अहमदाबाद, सूरत के लिए चलती हैं। अधिकांश निजी ट्रेवल्स ने किराए में डेढ़ से दो गुना तक की वृद्धि कर दी है। जबकि कलेक्टर पी. नरहरि ने दीपावली पर बसों का किराया ज्यादा न बढ़ाने के निर्देश भी दिए थे। आरटीओ डॉ एमपी सिंह ने बताया कि इस संबंध में शिकायत मिलती है तो जांच कर नियमानुसार कार्रवाई की जाएगी।
hin_Deva hin_Deva hin_Deva hin_Deva